USR a depus legi pentru creșterea salariilor profesorilor și se va lupta pentru a fi respectate promisiunile care le-au fost făcute, a declarat deputata Oana Țoiu, duminică, pe B1 TV, la "Selectiv" cu Dan Bucura.
Dan Bucura și-a provocat invitații să extragă câte un subiect – dintr-un set de domenii strategice – și să își expună viziunea, iar Oanei Țoiu i-a picat subiectul educației.
"Educația este cea mai importantă dintre priorități, de departe. În ciuda faptului că am avut și avem politicieni care doar promit asta și fac foarte puține, avem câțiva profesori cu har care compensează, familii care stau alături de copii pentru a-și duce mai departe educația. În schimb, trebuie să ne uităm cinstit la asta. Testele PISA ne-au arătat că jumătate dintre copiii României nu poate să pună în practică ce învață la matematică. Tot jumătate nu poate să pună în practică ce învață la științele exacte – de exemplu, în cât timp dispare un medicament din organism – și, din păcate, nici la lectură nu stăm mai bine", a spus deputata USR.
"Am văzut un guvern care a negat această realitate, spunând că stăm foarte bine pentru că am stat pe loc și că nu avem un regres foarte mare, dar sunt și câteva lucruri optimiste aici – copii foarte buni în a folosi tehnologii", a continuat ea.
"Avem în Planul Național de Redresare și Reziliență o alocare istorică de 3 miliarde. Asta va duce peste 1.000 de Smart Labs în școli, peste 10.000 de săli de clasă dotate din nou. Ne-am uitat în Planul Național de Redresare și Reziliență, ca USR, ca coordonatori ai acestui plan, și la învățământul agricol – și acolo sunt dotări pentru liceele agricole, pentru campusuri din rural, pentru centre de inovație în universități și, mai ales, pentru formarea profesorilor și a celor cu rol de leadership în școală, fie că ne referim la cei din minister sau că ne referim la directori", a adăugat parlamentara de opoziție.
"Însă să ai acces de miliarde la îndemână nu va fi suficient, pentru că educația depinde cel mai mult de resursa umană. De aceea, noi am depus legi în Parlament pentru creșterea salariilor profesorilor – din păcate, vedem și aici o mare întârziere și o să ne asigurăm în bugetul pentru anul viitor cel puțin noi, din opoziție, că ne vom lupta pentru asta și promisiunile care le-au fost făcute profesorilor ca să înceteze greva, promisiuni încălcate până acum, o să fie, chiar dacă în al 100-lea ceas, respectate", a subliniat Oana Țoiu.